**Praksisbeskrivelse Jyllinge Lægehus**

**Lægerne**

Jyllinge Lægehus er et relativt nyt lægehus der åbnede dørene den 1. november 2022.

Fatin Willendrup som er ejer købte i august 2022 2 ydernumre fra ”Lægerne i Jyllinge” som oprindeligt husede 5 kapaciteter og holder til i Jyllinge Centeret. Fatin fik i løbet af sensommeren 2022 etableret de rammer fra bunden som nu kan kendes som Jyllinge Lægehus.

Fatin Willendrup har tidligere været uddannelsesansvarlig yngre læge i almen medicin for de yngre læger (DYNAMU) og har løbende været en del af PLO-lægevagten. Udover 3 barsler har Fatin holdt 1 års orlov fra hoveduddannelsen i almen medicin for at arbejde med iværksætteri i startupvirksomheden [ExSeed Health](http://www.exseedhealth.com/).

**Personale**

Vi har aktuelt 1 sekretær (som også er sosu) samt 1 sygeplejerske der varetager både sygepleje- og sekretærfunktion. På sigt vil der blive ansat en sygeplejerske mere og evt. medicinstuderende.

**Patienter**

Vi har per 1. december 2022 i alt 2400 patienter knyttet til vores praksis. Der er en meget fin og bred variation i aldersgrupperne. Vi har især mange yngre patienter og børnefamilier tilmeldt.

**Behandling**

Vi varetager alle almindelige former for almenmedicinsk behandling, herunder gynækologisk arbejde og småkirurgiske procedurer, mikroskopi, og sætter en ære i ikke at skulle henvise til specialister medmindre det er strengt nødvendigt.

Ventetiden i lægehuset er typisk kort ca. 1 uge hos den faste læge, og kortere hos sygeplejerske/sosu - Man kan altid få en akuttid samme dag – ofte også til ting der ikke er særlig akutte.

**Rammer**

Vi har gode fysiske rammer. Klinikken er beliggende i stueetage hvori der er elevator til de patienter der er dårligt gående, således handikapvenligt. Vores lokaler er nyrenoverede og al inventar er nyt. Der er lys, luft, og god plads. Der er fi parkering og lige overfor hoveddøren er der to fine parkeringspladser til fri benyttelse.

Uddannelseslæger har gode lokaler der svarer til lokalerne for sygeplejersker.

**Uddannelse**

Prioriterer vi højt! Hele klinikken har undervisning som vi selv står for hver 4. uge. Fatin plejer at tage på lægedage hver år, samt store praksispersonaledag. Derudover løbende kurser.

Alle uddannelseslæger starter dagen med supervision, ud over ad hoc supervision i løbet af dagen. I vores klinik må man altid banke på og spørge med det samme, så man kan komme videre med sin dag.

Vi motiverer uddannelseslæger til at deltage i undervisningen, og vi inviterer vores uddannelseslæger med til relevante møder og kurser (med løn, selvfølgelig)

**Visioner**

Vi værdsætter og prioriterer et godt arbejdsmiljø. Klinikken skal være et rart og trygt sted at være, både for personale men også for patienter. Et lægehus er en forretning, og den skal passes, og en arbejdsplads hvor man skal trives, men man må aldrig glemme hvorfor der egentlig findes lægehuse: det er fordi der findes patienter! Det er dem vi er her for, og det glæden ved at passe godt på dém der i sidste ende giver glæden i arbejdet.

For at imødekomme det store arbejdsbyrde der er lagt i almen praksis er mange lægeopgaver i Jyllinge Lægehus uddelegeret til sygeplejegruppen. Dette er for eksempel årskontroller (KOL, NIDDM, hypertension og osteoporose) same nogle børneundersøgelser.